MƐNƆ BI JI KRISTO Ɔ?
YESU KPA JAMI HƐ MI NYƐƐLI OSATOTSƐMƐ ƆMƐ A HE BO
Jami nya dali nɛ a sume Yesu sane ɔ nyɛ we nɛ a pue e hɛ mi si, nɛ a nɛ́ nɔ́ ko nɛ a maa da nɔ kɛ nu lɛ kɛ ha Roma bi ɔmɛ hulɔ. (Luka 20:20) Benɛ Yesu ngɛ sɔlemi we ɔ loloolo ngɛ Nisan ligbi 11 ɔ nɔ ɔ, e bi e he nyɛli ɔmɛ sane ko nɛ jinɛ mɛ lɛ a pɔɔ lɛ bimi, nɛ e kɛ ha nɛ a na nɔ nɛ e ji. Yesu nitsɛ ya a ngɔ nɛ e ya bi mɛ ke: ‘Kɛ nyɛ susuɔ ngɛ Kristo ɔ he kɛɛ? Mɛnɔ bi ji lɛ?’ (Mateo 22:42) Yuda bi ɔmɛ tsuo le kaa Kristo ɔ, aloo Mesia a maa je matsɛ David weku ɔ mi. Lɔ ɔ ji heto nɛ a ha Yesu.—Mateo 9:27; 12:23; Yohane 7:42.
Yesu kpale bi mɛ ke: ‘Mɛni he je mɔ nɛ mumi ɔ ba David nɔ, nɛ e tsɛ lɛ “Nyɔmtsɛ” ɔ? David ke, “Yehowa de ye Nyɔmtsɛ ɔ ke, ‘Hii ye hiɔ nɔ́ kɛ yaa su be nɛ ma ngɔ o he nyɛli ɔmɛ kɛ wo o nane sisi.’”? Lɔ ɔ he ɔ, ke David tsɛ lɛ “Nyɔmtsɛ” ɔ, kɛ pee kɛɛ nɛ Kristo ɔ pa peeɔ e bi mɔ?’—Mateo 22:43-45.
Farisi bi ɔmɛ nyɛ we nɛ a de nɔ́ ko, ejakaa a ngɛ blɔ hyɛe kaa David nina a ma ba kpɔ mɛ kɛ je Roma bi ɔmɛ a nɔ yemi sisi. Se benɛ Yesu tsɛ David munyu ɔ se ngɛ La 110:1, 2 ɔ, e ha nɛ a na kaa Mesia nɔ yemi ɔ maa pee slɔɔto kulaa ngɛ adesahi a nɔ yemi he. Mesia a, David Nyɔmtsɛ ji lɛ, nɛ ke e ya hi Mawu hiɔ nɔ se ɔ, e ma bɔni matsɛ yemi. Nɔ́ nɛ Yesu de ɔ ha nɛ e he nyɛli ɔmɛ ma a nya.
Jamɛ a be ɔ mi tsuo ɔ, e kaseli ɔmɛ kɛ ni kpahi hu ngɛ lɛ tue bue. Lɔ ɔ he ɔ, Yesu plɛ e he nɛ e ya hyɛ mɛ, nɛ e bɔ mɛ kɔkɔ ngɛ Farisi bi ɔmɛ a he. Farisi bi ɔmɛ kɛ mlaa tsɔɔli ɔmɛ ji nihi nɛ a “ngɔ he wami ngɔ wo a dɛ,” konɛ a tsɔɔ Mawu Mlaa a sisi. Enɛ ɔ he ɔ, Yesu de e tue buli ɔmɛ ke: “Nɔ́ tsuaa nɔ́ nɛ a de nyɛ ke nyɛɛ pee ɔ, nyɛɛ bu mɛ tue nɛ nyɛɛ pee. Se a ní peemi níhi lɛɛ nyɛ ko pee; ejakaa slo nɔ́ nɛ a peeɔ ngɛ nɔ́ nɛ a deɔ he.”—Mateo 23:2, 3.
Kɛkɛ nɛ Yesu tsɔɔ níhi nɛ a peeɔ nɛ ji osato ní peepee ɔ ekomɛ. E de ke: ‘Lohwe he womi nɛ a ngma Mawu munyu ɔ ngɛ a nɔ ɔ bli gbabagbabaa.’ Yuda bi ɔmɛ a ti ni komɛ ngmaa Mawu Mlaa a eko nɛ a fiɔ ngɛ a hɛ nya, loo a nine si. Se Farisi bi ɔmɛ a nɔ ɔ lɛɛ, a pee lɛ gbabagbabaa konɛ a kɛ tsɔɔ nihi kaa a yeɔ Mlaa a nɔ sisiisi. Jehanɛ ɔ, a pee “dekehi nɛ ngɛ a tade klɔii ɔmɛ a nya a hu gagaaga.” Mawu de Israel bi ɔmɛ ke a kpɛ deke ngɛ a tade ɔmɛ a nya, se Farisi bi ɔmɛ ha nɛ a tade ɔmɛ a nya deke ɔmɛ ka tsɔ. (4 Mose 15:38-40) A pee jã konɛ ‘nihi nɛ na mɛ.’—Mateo 23:5.
Akɛnɛ su nɛ ɔ ma nyɛ ma ná Yesu kaseli ɔmɛ a nɔ he wami he je ɔ, e wo mɛ ga ke: “Nyɛɛ lɛɛ, a ko tsɛ nyɛ ‘Tsɔɔlɔ’, ejakaa nyɛ tsuo pɛpɛɛpɛ nyɛmimɛ ji nyɛ, nɛ tsɔɔlɔ kake pɛ nyɛ ngɛ. Nyɛ ko tsɛ nɔ ko nɔ ko ngɛ zugba a nɔ ‘Tsɛ’, ejakaa tsɛ kake pɛ nyɛ ngɛ nɛ ngɛ hiɔwe. Jehanɛ, a ko tsɛ nyɛ ti nɔ ko ‘Tsɔɔlɔ’ hulɔ; ejakaa tsɔɔlɔ kake pɛ nyɛ ngɛ, nɛ lɛ ji Kristo.” Lɛɛ kɛ e sa nɛ kaseli ɔmɛ nɛ a pee a ní ha kɛɛ, nɛ kɛ e sa nɛ a na a he ha kɛɛ? Yesu de mɛ ke: “Nɔ nɛ ji nɔmlɔ ngua ngɛ nyɛ kpɛti ɔ, e plɛ nyɛ sɔmɔlɔ. Nɔ tsuaa nɔ nɛ woɔ e he nɔ ɔ, a maa ba lɛ si; se nɔ nɛ baa e he si ɔ, a ma wo e nɔ.”—Mateo 23:8-12.
Enɛ ɔ se ɔ, Yesu tsɔɔ haomi komɛ nɛ maa ba Farisi bi ɔmɛ kɛ mlaa tsɔɔli ɔmɛ nɛ a peeɔ osato ɔ a nɔ. E de ke: “Nyɛ mlaa tsɔɔli kɛ Farisi bi, musu tloo nyɛ! Osatotsɛmɛ! Nyɛ ngaa hiɔwe matsɛ yemi ɔ nya ngɔ woɔ nihi, se nyɛ nitsɛmɛ lɛɛ nyɛ sɛ́ mi. Ni nɛmɛ nɛ a hlaa kaa a maa sɛ mi ɔ hu nyɛ ngmɛ́ mɛ blɔ!”—Mateo 23:13.
Yesu bu Farisi bi ɔmɛ fɔ ejakaa a be bumi kɛ ha níhi nɛ a he hia ngɛ Mawu hɛ mi ɔ, nɛ a woɔ mɛ nitsɛmɛ a mlaahi. Kaa nɔ hyɛmi nɔ́ ɔ, a deɔ ke: ‘Ke nɔ ko kɛ sɔlemi we ɔ ka kita a, lɔ ɔ lɛɛ pi nɔ́ ko kulaa. Se ke e kɛ sɔlemi we ɔ sika tsu ka kita nɛ e yi nɔ ɔ, lɔ ɔ lɛɛ musu tloo lɛ.’ Enɛ ɔ tsɔɔ kaa a bua jɔɛ mumi mi níhi a he, ejakaa sika tsu nɛ́ a kɛ dla sɔlemi we ɔ he hia mɛ kulaa pe huɛ bɔmi kpakpa nɛ a kɛ Mawu ma ná ngɛ sɔlemi we ɔ. Jehanɛ hu ɔ, “níhi nɛ mlaa a tsɔɔ kaa a he hia, nɛ ji dami sane yemi, mɔbɔ nami, kɛ anɔkuale yemi ɔ,” a siɔ lɔ ɔmɛ.—Mateo 23:16, 23; Luka 11:42.
Yesu tsɛ Farisi bi ɔmɛ ke ‘blɔ tsɔɔli hɛ yuyuili nɛ ke anunu nɔ dã mi ɔ, a tsleɔ pueɔ he, se a mii afukpɔngɔ!’ (Mateo 23:24) Ke anunu nɔ dã mi ɔ, a tsleɔ nɔ loko a nuɔ, ejakaa anunu he tsɔ we. Se kɛ̃ ɔ, a miɔ afukpɔngɔ nɛ e he tsɔ we nɛ e kle kulaa pe anunu ɔ, ejakaa níhi nɛ a he hia ngɛ Mawu Mlaa a nya a mohu he hia we mɛ.—3 Mose 11:4, 21-24.